My Spy

My Spy ialah sebuah filem aksi komedi Malaysia 2009 arahan Afdlin Shauki dengan lakon layar oleh Afdlin dan Amir Hafizi terbitan KRU Studios, dibintangi oleh AC Mizal, Harun Salim Bachik, Ridzuan Hashim, Hannah Tan, Carmen Soo dan Daphne Iking. Filem ini ditayangkan di pawagam pada 3 Disember 2009.

Sinopsis
AJ (AC Mizal) ialah seorang yang liar dan buta warna. Salleh (Harun Salim Bachik) pula seorang pesara polis yang cuba menjual rekaannya kepada Polis Diraja Malaysia. Kedua-duanya membenci satu sama lain. Namun, penyiasat-penyiasat persendirian ini harus bergabung tenaga untuk menyelesaikan kes terbesar mereka. AJ dan Salleh akan berdepan dengan seorang Datuk O (Ridzuan Hashim) yang korup, pencuri dan pembunuh kembar, setiausaha yang seksi dan sebuah sindiket pencuri hasil seni.

Pelakon

 AC Mizal sebagai AJ
 Harun Salim Bachik sebagai Salleh
 Ridzuan Hashim sebagai Datuk O
 Hannah Tan sebagai Maria
 Carmen Soo sebagai Jade
 Daphne Iking sebagai Amber
 Adlin Aman Ramlie sebagai Superintenden Adnan
 Maria Farida sebagai Datin Mariana
 Que Haidar sebagai Lelaki Cina
 Mamat Khalid sebagai Lelaki Melayu
 Reefa sebagai Lelaki Arab
 Aziz M. Osman sebagai Pengawal Peribadi 1
 Adham Malek sebagai Pengawal Peribadi 2
 Zaidi Mat Zin sebagai Sarjan Nazri
 Jalil Hamid sebagai Datuk
 Douglas Lim sebagai Taiko
 Adam Corrie sebagai Goon 1
 Along Cham sebagai Goon 2
 Heinzi sebagai Goon 3
 Bob Runner sebagai Goon 4

Penerbitan
My Spy diarahkan oleh Afdlin Shauki yang sebelum ini mengarahkan beberapa filem komedi termasuk Buli (2004), Baik Punya Cilok (2005) dan Sumolah (2007). Untuk filem ini, Afdlin menulis skrip bersama Amir Hafizi dan menumpukan perhatian kepada tugas mengarah yang memerlukan beliau untuk tidak berlakon.

AC Mizal dan Harun Salim Bachik yang sebelum ini bekerja di bawah arahan Afdlin menerusi Baik Punya Cilok, memegang watak utama. Penyanyi, Hannah Tan memegang watak setiausaha seksi bernama Maria, My Spy ialah filem pertama lakonannya. Hannah mengakui tidak pernah berlakon di bawah arahan Afdlin, namun menyifatkannya sebagai seorang yang profesional dan sering memberi semangat kepadanya. Carmen Soo yang sebelum ini berlakon dalam Baik Punya Cilok arahan Afdlin, memegang watak sebagai Jade. Carmen meluahkan rasa gembiranya apabila sekali lagi bekerja bawah arahan Afdlin dan apa yang penting baginya ialah keserasian.

Ridzuan Hashim, Mamat Khalid, Que Haidar, Jalil Hamid, Adlin Aman Ramlie dan Aziz M. Osman membuat penampilan khas. Bekas alumni Akademi Fantasia, Adam dan Stacy menyanyikan lagu tema filem ini yang bertajuk "Menggegar Dunia" hasil nukilan Edry Abdul Halim.

Keluaran dan sambutan
My Spy dikeluarkan pada 3 Disember 2009, dua bulan selepas filem Papadom, juga arahan Afdlin dikeluarkan. Filem ini meraih kutipan pecah panggung sebanyak RM1.19 juta semasa tayangan perdana rasminya.

Zubir Mohd Yunos, menulis untuk Berita Minggu menganggap filem ini "100 peratus untuk ketawa". Mengulas untuk Cinema Online, Lai Swee Wei menilai bahawa filem ini mempunyai "banyak sindiran seksual yang ada kalanya lucu atau dibesar-besarkan jauh melebihi hadnya, seperti adegan bagaimana sesi mengambil gambar lukisan yang ringkas boleh menjadi bunyi seperti rakaman lucah". Beliau berpendapat adegan aksi dan kesan CGI dalam My Spy hampir tidak meyakinkan selain kelihatan tidak menarik perhatian secara keseluruhan.

Anugerah dan pencalonan

Rujukan

Pautan luar
 

Filem Malaysia tahun 2009
Filem arahan Afdlin Shauki
Filem terbitan KRU Studios
Filem bahasa Melayu
Filem aksi Malaysia
Filem komedi Malaysia